Filips IV Skaistais

Filips IV Skaistais (; dzimis 1268. gada aprīlī—jūnijā, miris ) bija Kapetingu dinastijas Francijas karalis no 1285. gada līdz nāvei 1314. gadā. No 1284. līdz 1305. gadam kā Filips I kopā ar sievu Žannu I bija Navarras karalis un Šampaņas grāfs.

Viņa tēvs bija iepriekšējais Francijas karalis Filips III, māte — karaliene Aragonas Izabella. Filips dažādiem līdzekļiem turpināja savu priekšteču aizsākto karaļnama kontrolējamo teritoriju paplašināšanu un varas centralizāciju Francijā. Viņš vairākas reizes karoja ar Angliju, tomēr neveiksmīgi. Lai izlīgtu ar Angliju, Filips IV atdeva par sievu Anglijas karalim Edvardam II savu meitu Francijas Izabellu. Filipa valdīšanas laikā pieauga Francijas loma Eiropas politikā. 1302. gadā Filips sasauca pirmos ģenerālštatus.

Viņš ir pazīstams arī kā Templiešu ordeņa iznīcinātājs. Ordeņa iznīcināšana noslēdzās ar mestra Žaka de Molē nāvessodu 1314. gada martā.

Francijas karalim bija nesaskaņas ar pāvestu Bonifāciju VIII, kuru rezultātā pāvests gāja bojā, bet kūrija drīz pārcēlās uz Aviņonu Francijā (Aviņonas gūsts).

Karalis mira 1314. gada 29. novembrī pēc negadījuma medībās izraisītas slimības. Filipa IV trīs dēli bija nākamie trīs Francijas karaļi: Luijs X, Filips V, Šarls IV. Neviens no viņiem neatstāja vīriešu kārtas pēcnācējus, kas vēlāk izraisīja Simtgadu karu ar Angliju un Valuā dinastijas nostiprināšanos Francijas tronī Kapetingu vietā.

 Atsauces 

 Ārējās saites 

Kategorija:1268. gadā dzimušie
Kategorija:1314. gadā mirušie
Kategorija:Sēnā un Marnā dzimušie
Kategorija:Francijas monarhi
Kategorija:Kapetingu dinastija